Hermine Rheinberger

Hermine Rheinberger (Vaduz, 1864ko uztailaren 14a – Mils, 1932ko urtarrilaren 24a) liechtensteindar idazlea izan zen, herrialde horretako lehen emakume idazlea.

 Bizitza 

Hermine Rheinberger 1864ko uztailaren 14an jaio zen Liechtensteingo Vaduz hiriburuan. Peter Rheinberger ingeniari zibil eta armadako ofizialaren eta Theresia Rheinbergerren lau seme-alabetatik zaharrena zen. Bi ahizpa zituen, Olga eta Emma, eta neba bat, Egon Rheinberger artista eta arkitektoa (1870-1936). Josef Rheinberger musikagilea osaba zuen.

Lehen mailako ikasketak Vaduzen egin ondoren, Balzersko Gutenberg Institutuan ikasi zuen 1877tik 1881era. Gaztea zela, literatura eta historiarekiko interesa piztu zitzaion. Nebak eta Ferdinand Nigg lehengusuak interes hori sustatu zuten. 1870eko hamarkadaren amaieran, naturari eta aberriari buruzko poesia idazten hasi zen. 

1890-1891 urteetan Gutenberg-Schalun: Eine Geschichte aus dem 14. Jahrhundert eleberri historikoa idatzi zuen. Tokiko historia, folklorea eta aleman hizkuntzaren historia aztertu zituen horretarako. 1897an liburua kaleratu zuen, Liechtensteingo lehen emakume idazle bihurtuz. Eleberriak harrera ona izan zuen eta Joan II.a printzearen arreta ere erakarri zuen. 

Rheinberger ez zen inoiz ezkondu, literatura-sorkuntzan zentratuz, gaixotasunak bere ibilbidea moztu zuen arte. 1890eko hamarkadaren amaieran gripea hartu ondoren, entzefalitisa garatu zuen eta osasun mentala behera egin zion. Hasieran etxean artatu zuten, gero Zamseko Karitateko Ahizpek zuzendutako ospitalean eta Innsbruckeko ospitale batean. 1899tik 1932an hil zen arte, Milseko San Jose institutuan geratu zen.

 Erreferentziak 

 Kanpo estekak 

Kategoria:Liechtensteindarrak
Kategoria:Emakume eleberrigileak
Kategoria:Emakume poetak
Kategoria:Alemanezko idazleak
Kategoria:XIX. mendeko emakume idazleak